 NA RICHARD MAOSI MSIMU wa likizo ya Krismasi na Mwaka Mpya huja na vimbwanga vya aina yake, wamiliki wa magari ya kibinasi wakielezea hofu yao kutokana na visa vya juu vya wizi wa magurudunu ya magari. Hali inakuwa mbaya zaidi kwa sababu kupanda kwa bei ya mafuta ya petroli na dizeli kumewafanya baadhi ya madereva wa kibinafsi kuegesha magari yao nyumbani na badala yake kutumia uchukuzi wa umma. Mitaa ya Githurai, Kangemi na Uthiru inaongoza kwa visa hivi huku wenye magari wakinyoosheana kidole cha lawama na walinzi au askari gongo wa usiku kwa kushirikiana na wahalifu. Kwa kawaida wezi hulenga magari ya kibinafsi au matatu za uchukuzi, ambazo huwa zimeegeshwa kwenye ploti au makazi binafsi ya watu. Cha kuvunja moyo ni kuwa gurudumu jipya la gari huuzwa baina ya Sh4500 na Sh7,000 lakini wezi wanauza kwa bei ya kutupa kati ya Sh1,000 na Sh1,500. Taifa Leo  pia imetambua kuwa baadhi ya vijana wanaorandaranda mitaani almaarufu chokoraa ndio wanatumika mara nyingi kung’oa magurudumu na kuweka jiwe kama mhimili. Vitu vingine ambavyo wanalenga ni vyuma chakavu au vioo. Bw George Waithaka ambaye ni fundi wa kutengeneza magari kutoka Shabab, Kaunti ya Nakuru, anasema biashara ya wizi wa magurudumu ya magari huongezeka hasa inapokaribia mwezi wa Desemba. Huu ndio wakati wananchi wengi huwa wanasafiri kutoka mijini kuelekea mashambani kwa sababu wafanyikazi wengi huwa wamepatiwa likizo ndefu. “Magurudumu mengi huuzwa mitaani kwa bei ya chini na mengine husafirishwa hadi nchi jirani za Uganda na Tanzania,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  